Shoprite se klante-data geteikenTot dusver is nog geen misbruik of bekendmaking van enige inligting aangemeld nie. (Foto: Shoprite) Forensiese ondersoekers en dataveiligheidskenners ondersoek die oorsprong, aard en omvang van ŉ sogenaamde datablootstellingsvoorval wat klante raak wat geld tussen en in Eswatini, Namibië en Zambië oorgeplaas het. Die Shoprite-groep sê bykomende veiligheidsmaatreëls is reeds ingestel om verdere dataverliese te verhoed. Dit sluit in die wysiging van die verifiëringsproses, bedrogvoorkomings en planne om klante se data beter te beskerm. Die netwerke in gebiede wat geraak is, is reeds ingeperk. Die blootstelling sluit in die name en ID-nommers van klante, maar geen finansiële inligting of bankrekeningnommers nie. Shoprite het ook reeds die Inligtingsreguleerder oor die voorval ingelig en die ondersoek na die voorval duur voort. Die groep waarsku dat die data deur die kuberaanvallers gebruik kan word en klante is aangeraai om voorsorgmaatreëls te tref. Hy het ook ŉ beroep op mense gedoen om Shoprite of die betrokke owerhede dadelik in kennis te stel, sou enige ongemagtigde bedrywighede plaasvind. “Die groep vra opreg om verskoning aan diegene wat geraak word,” lui ŉ verklaring van die Shoprite-groep. Alle klante wat geraak word, sal ŉ SMS ontvang by die selfoonnommer wat tydens die transaksie aan Shoprite verskaf is. Tot dusver is nog geen misbruik of bekendmaking van enige inligting aangemeld nie, maar die web word dopgehou vir enige verwikkelinge wat met die voorval kan verband hou. Maroela Media het vroeër berig twee derdes van maatskappye wêreldwyd loop een of ander tyd deur onder kuberkrakers en verloor in die proses miljoene rande om hul data terug te kry. Die Universiteit van Mpumalanga (UMP) het verlede jaar onder ŉ moontlik katastrofiese kuberaanval deurgeloop wat dié universiteit nagenoeg R100 miljoen sou kos. Danksy genoegsame voorkomende maatreëls in sy kuberveiligheid het die boosdoeners slegs R3 000 gebuit. ŉ Kuberaanval is ook verlede jaar op die nasionale departement van justisie en grondwetlike ontwikkeling se IT-stelsel geloods. Dit het veroorsaak dat die departement nie broodnodige bedrywighede, soos uitbetalings aan begunstigdes wat maandeliks kinderonderhoud ontvang, kon voortsit nie. Miljoene van Dis-Chem se klanterekords is ook onlangs gebuit nadat ŉ kuberkraker toegang tot die inligting verkry het deur ŉ derdeparty diensverskaffer.